Gruzijos karinis jūrų laivynas

Gruzijos karinis jūrų laivynas (gruz. საქართველოს სამხედრო საზღვაო ძალები) - Gruzijos ginkluotųjų pajėgų dalis, sauganti Gruzijos pakrantę (310 km) ir teritorinius vandenis.

Laivyno štabas ir pagrindinė karinė jūrų bazė yra Potyje. Mažesnė bazė yra Batumyje (Adžarija).
Gruzijos karinis laivynas turi ir specialųjį priešteroristinį padalinį.

Gruzijos karinis laivynas turi 20 laivų, jame tarnauja 531 žmonės (181 karininkas, 200 puskarininkių, 114 tikrosios karinės tarnybos jūrininkų, 36 civiliai.

Istorija 
Nors Gruzija yra Juodosios jūros pakrantėje, nuo senovės dalyvauja jūrinėje prekyboje, ji niekada neturėjo reikšmingo karinio laivyno.
Pirmasis bandymas sukurti šiuolaikinį karinį laivyną buvo 1918-1921 m., kai egzistavo nepriklausoma Gruzijos demokratinė respublika. Tuometinis Gruzijos karinis laivynas turėjo flagmaną, kelis burlaivius ir kelis vilkikus, rekvizuotus iš savininkų Rusijos pilietinio karo metu.

1990 m. Gruzijos pakrantes saugojo Potyje įsikūrusi 184-oji pakrančių apsaugos brigada (Juodosios jūros laivynas). Mažesnės bazės buvo Očamčiroje, Batumyje, Anaklijoje ir Suchumyje. Suirus TSRS Počio brigada buvo perbazuota, Gruzijoje liko tik 6 laivai. Tačiau Rusijos pasienio laivai patruliavo Gruzijos pakrantėje iki 10-ojo dešimtmečio vidurio.

1990 m. vasarį Gruzijos ministrų kabinetas pradėjo nagrinėti kariuomenės kūrimo klausimą. Grupė, kurios vadovas buvo Aleksandras Javachišvilis, buvęs tarybinio atominio povandeninio laivo kapitonas, buvo atsakinga už karinio laivyno kūrimą. Subirus TSRS Gruzija nebuvo NVS narė, todėl Rusijai ir Ukrainai dalijantis TSRS Juodosios jūros karinį laivyną tų dalybų derybose 1992 m. sausį nedalyvavo.

1992 m. prasidėjus kovoms su Abchazijos separatistais Gruzija neturėjo efektyvaus laivyno. Vienintelės svarbesnės jūrinės operacijos buvo 173 moterų ir vaikų evakuacija iš Bičvintos (Picunda) 1992 m. rugpjūtį ir proabchaziško čečėnų karo vado Šamilio Basajevo stovyklos Gudautoje sunaikinimas 1993 m. balandį.

Gruzijos laivynas pradėtas formuoti 1993 m. liepos 7 d. (tai Gruzijos Karinio laivyno diena). Pirmieji Gruzijos kariniai laivai - mažo kalibro priešlėktuvinėmis patrankomis ir kulkosvaidžiais apginkluoti žvejybiniai laivai.
1996 m. Gruzija pareikalavo perduoti jai dalį buvusio Juodosios jūros karinio laivyno. Rusija tai daryti atsisakė. O Ukraina pritarė Gruzijos reikalavimams, perdavė Gruzijos kariniam laivynui kelis patrulinius laivus. Ukraina apmokė kelias gruzinų jūrininkų įgulas.

Dešimto dešimtmečio pabaigoje Gruzija, padedama JAV, Turkijos ir Graikijos, kai kurių kitų NATO šalių, sukūrė nedidelį karinį laivyną. Karinis jūrų laivynas yra silpniausia Gruzijos ginkluotųjų pajėgų dalis.
Labai efektyvi Gruzijos Pakrančių apsauga, kuri yra pavaldi Pasienio apsaugos departamentui ir Vidaus reikalų ministerijai. Sieną sauganti pakrančių apsauga atsako už 22 km pločio teritorinius vandenis. Gruzijai faktiškai nepavaldi Abchazijos pakrantė.

Kariniai laivai 

2007 m. Gruzijos kariniame laivyne buvo:
 raketinis kateris „Dioskurija“ (buvęs „La Combatante II“), ginkluotė: 2x35 mm Oerlikon, 4 priešlaivinės raketos Exocet, 2 533 mm torpedų aparatai
 raketinis kateris „Tbilisi“ (iš TSRS katerių serijos 206MP projektas (NATO Matka klasės raketų kateris), ginkluotė: 1х76 mm AU-176, 1х30 mm AK-630M, 2 priešlaivinės raketos P-15M Termit (NATO SS-N-2C Styx)()
 artilerijos kateris „Akmeta“ (368T projektas, buvęs torpedgaudis), ginkluotė: 2х37 mm zenitinis automatas 70-K, salvinis reaktyvinis leistuvas BM-21 ()
 sargybiniai kateriai „Iverija“ ir „Mestija“ (buvę gelbėjimo kateriai), ginkluotė: 2х23 mm zenitinis pabūklas ZU-23-2
 sargybinis kateris „Kutaisi“, ginkluotė: 1х40 mm Bofors, 2х23 mm zenitinis pabūklas ZU-23-2, 2х12,7 mm kulkosvaidis
 sargybinis kateris „Cchaltubo“ (buvęs TSRS Juodosios jūros laivyno ryšių kateris), ginkluotė: 1х37 mm zenitinis automatas 70-K
 sargybinis kateris „Gali“ (buvęs TSRS Juodosios jūros laivyno ryšių kateris), ginkluotė: 12,7 mm kulkosvaidis
 mažieji desantiniai laivai „Gurija“ ir „Atija“ (106K projekto mažieji desantiniai laivai), ginkluotė: 2х23 mm zenitinės patrankos ZU-23-2
 patrulinis kateris „Gantiadi“ (buvęs seineris), ginkluotė: 2х23 mm zenitinė patranka ZU-23-2, 2х12,7 kulkosvaidis

Gruzijos ginkluotosios pajėgos
karinės jūrų pajėgos